Jyväskylän yliopisto käynnistää esiselvityksen perussuomalaisten presidenttiehdokkaan Laura Huhtasaaren opinnäytetyöstä. Huhtasaaren kasvatustieteen pro gradu -tutkielman on väitetty sisältävän plagioituja tekstiosuuksia.

Yliopisto kartoittaa yhdessä ulkopuolisen asiantuntijan kanssa, pitävätkö väitteet paikkansa.

Esiselvityksessä kuullaan myös Huhtasaarta.

Jyväskylän yliopiston johtava lakimies Sanna Anttilainen korostaa, että kyse on vasta esiselvityksestä.

– Koska näitä epäilyksiä on ollut julkisuudessa, on sekä yhteiskunnan, tiedeyhteisön että tutkijoiden etu, että kaikki tutkimusta koskevat epäselvyydet selvitetään. Lisäksi se on epäillyn itsensä etu, Anttilainen sanoo.

On liian aikaista ottaa kantaa lopputulemaan, kun vasta on päätetty esiselvityksestä. Sanna Anttilainen, johtava lakimies

Jyväskylän yliopiston mukaan selvityksen valmistuminen vie viikkoja muun muassa siksi, että Huhtasaarelle varataan aikaa vastineen laatimiseen.

Anttilaisen mukaan lopullisen päätöksen asiassa tekee Jyväskylän yliopiston rehtori.

– Mitään tarkkaa aikataulua ei voi vielä antaa sille, missä aikataulussa tämä prosessi etenee, hän sanoo.

Kohu syntyi blogitekstistä

Huhtasaaren gradun mahdolliset plagioidut osuudet nousivat esiin alkuviikosta, kun Liberaalipuolueen puoluesihteeri Tuomas Tiainen kirjoitti asiasta blogissaan (siirryt toiseen palveluun).

Tiainen julkaisi kirjoituksessaan Huhtasaaren vuonna 2003 valmistuneesta tutkielmasta kolme kohtaa, jotka ovat hänen mielestään lähes suoria kopioita muiden tuottamista teksteistä.

Huhtasaari kiisti plagiointiväitteet tuoreeltaan pikaviestipalvelu Twitterissä ja blogissaan (siirryt toiseen palveluun).

Mikäli esiselvityksessä työstä löydetään puutteita, toimitaan Anttilaisen mukaan Tutkimuseettisen neuvottelukunnan ohjeiden (siirryt toiseen palveluun)mukaisesti.

Esiselvitystä seuraisi siis vielä varsinainen selvitys, mikäli Jyväskylän yliopiston rehtori Keijo Hämäläinen esiselvityksen pohjalta näin päättää.

– On liian aikaista ottaa kantaa lopputulemaan, kun vasta on päätetty esiselvityksestä, Anttilainen muistuttaa.

Selvitystä pyydetään aiempaa useammin

Anttilaisen mukaan opinnäytteiden tarkastamisessa käytetään yliopistoissa yleisesti erilaisia ohjelmistoja, lisäksi luotetaan tarkastajan ammattitaitoon erottaa töistä mahdollisesti plagioituja otteita.

Lakimiehen mukaan tutkimuseettisiä selvityspyyntöjä on viime vuosikymmenen aikana tehty yliopistoihin lisääntyvässä määrin. Yleistä se ei kuitenkaan ole.

Anttilaisen tietoon plagiaattitapauksia tulee koko maassa esiin vuosittain arviolta kymmenkunta.

– Jyväskylän yliopistoon tulee vuositasolla noin viisi jonkintasoista selvityspyyntöä. Mutta se näkyy, että tällaiset asiat tulevat esille helpommin kuin aiemmin. On positiivista, että tiedeyhteisön omaa tutkimusetiikan valvontaa pidetään arvossa, Anttilainen toteaa.

Edit. 12:55 päivitetty lakimies Sanna Anttilaisen kommentit.

Lue myös: Presidenttiehdokas Laura Huhtasaaren väitetään plagioineen osia gradustaan – Huhtasaari kiistää, yliopisto selvittää